Bloeddiens trek weer swaar(Argieffoto: Christel Cornelissen/Maroela Media) Die Suid-Afrikaanse Bloeddiens sê sy voorraad is gevaarlik laag en die organisasie het ŉ beroep op skenkers, veral diegene met die bloedgroepe O-negatief en B, gedoen om bloed te skenk in die hoop dat dit die voorraad ŉ broodnodige hupstoot sal gee. Thandi Mosupye, woordvoerder, sê die nasionale bloeddiens het al geruime tyd minder as drie dae se voorraad beskikbaar. “Ons ondervind ŉ groot vraag na bloed vir hospitale landwyd. Die land se bloedvoorraad is onder druk en dit noodsaak die oproep om meer skenkings vir diegene wat moontlik oortappings in hierdie tyd nodig kan kry,” sê Mosupye. “Ons het op die oomblik ál die hulp nodig wat ons kan kry. Diegene met die bloedgroepe O-negatief en B kan die grootste, onmiddellike verskil maak aan die situasie wat ons tans in die gesig staar.” Sy sê almal – van aktiewe skenkers, tot diegene wat baie lank gelede bloed geskenk het en almal wat oorweeg om bloedskenkers te word – kan ŉ verskil maak. Die bloeddiens het ook diegene bedank wat steeds gereeld bloed skenk. “Deur bloed te skenk kan ons maklik veilige voorraadvlakke deur die jaar handhaaf,” sê Mosupye. Besoek www.sanbs.org.za vir meer inligting.